《同官率游郑园》
宋代·赵汝燧

亭围花木阁临池，移席行杯处处宜。藻里漾春鱼放子，竹间寻路鹤将儿。

登山少俊誇先到，扶杖衰残愧独迟。所恨隔关归去急，不容结果着残棋。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。